คลังปลื้มเบิกจ่ายสิ้นปี53เกินเป้า
กรมบัญชีกลางแจงผลการเบิกจ่ายปีงบ 2553 ภาพรวมเกินเป้า 1.76%&nbsp; งบลงทุนเกินเป้า 4.15%&nbsp; ส่วนงบปี 2554 จะเร่งให้เข้าสู่ระบบเศรษฐกิจโดยเร็ว
20 ต.ค. 2553

กรมบัญชีกลางแจงผลการเบิกจ่ายปีงบ 2553 ภาพรวมเกินเป้า 1.76%  งบลงทุนเกินเป้า 4.15%  ส่วนงบปี 2554 จะเร่งให้เข้าสู่ระบบเศรษฐกิจโดยเร็ว
นายรังสรรค์ ศรีวรศาสตร์ อธิบดีกรมบัญชีกลาง กล่าวว่า การเบิกจ่ายงบประมาณ 2553 การเบิกจ่ายภาพรวมได้ 1.62 ล้านล้านบาท หรือ 95.76% สูงกว่าเป้า 1.76%  โดยเป็นรายจ่ายประจำ 1.44 ล้านล้านบาท หรือ 98.37% สูงกว่าเป้า 1.65%  การเบิกจ่ายลงทุน 1.83 แสนล้านบาท หรือ 79.15% สูงกว่าเป้า 4.15%
ทั้งนี้ เงินโครงการลงทุนภายใต้แผนปฏิบัติการไทยเข้มแข็ง 2555 วงเงินรวมทั้งสิ้น 3.49 แสนล้านบาท เบิกจ่ายจำนวน 2.34 แสนล้านบาท หรือ 73.08% ของจำนวนเงินจัดสรร 3.2  แสนล้านบาท
นายรังสรรค์ กล่าวว่า ในปีงบประมาณ2554 คณะรัฐมนตรีได้เห็นชอบมาตรการและแนวทางเร่งรัดติดตามการใช้จ่ายเงิน และได้กำหนดเป้าหมายการเบิกจ่ายงบประมาณในภาพรวมไว้ที่ 93% ของวงเงินงบประมาณรายจ่าย 2.07 ล้านล้านบาท และเป้าหมายการเบิกจ่ายงบลงทุนไว้ที่ 72% สำหรับเงินโครงการลงทุนไทยเข้มแข็งกำหนดการเบิกจ่าย 100%
“ถึงแม้ว่าขณะนี้ภาครัฐกำลังประสบกับปัญหาค่าเงินบาทแข็งค่าขึ้น ที่อาจจะกระทบต่อการจัดเก็บรายได้  และอาจทำให้มีเงินหมุนเวียนในระบบน้อยลง แต่ในส่วนของรายจ่ายไม่ได้รับผลกระทบมากนัก เนื่องจากยังมีเงินที่สามารถนำไปใช้กระตุ้นเศรษฐกิจได้ระดับหนึ่ง  ซึ่งจะเร่งรัดให้เงินงบประมาณเข้าสู่ระบบโดยเร็วที่สุด” นายรังสรรค์ ศรีวรศาสตร์ กล่าว